РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/212-17

18. октобар 2017. године

Б е о г р а д

ЗАПИСНИК

21. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ ОДРЖАНЕ 18. OKTOБРА 2017. ГОДИНЕ У ГРАДИЛИШНОМ КАМПУ У МЕСТУ КРЖИНЦЕ У ОПШТИНИ ВЛАДИЧИН ХАН

Седница је почела у 16.00 часова.

Седницом је председавала Стефана Миладиновић, заменик председника Одбора.

Седници су присуствовали чланови Одбора: Драган Весовић, Јасмина Каранац, Огњен Пантовић, Снежана Б. Петровић, Далибор Радичевић и Ивана Стојиљковић.

Седници су присуствовали заменици чланова Одбора: Крсто Јањушевић (заменик Драгана Јовановића), Горан Ковачевић (заменик Зорана Милекића), Ивана Николић (заменик Јовице Јевтића) и Владимир Петковић (заменик др Владимира Орлића).

Седници нису присуствовали чланови Одбора: Ненад Константиновић, Катарина Ракић, Марина Ристић, Александар Стевановић, Новица Тончев и Горан Ћирић, нити њихови заменици.

Седници су присуствовали из Министарства грађевинарства, саобраћаја и инфраструктуре: Саша Стојановић и Ђорђе Милић, помоћници министра, Стеван Вељовић, Милета Мирчетић и Никола Младеновић из прес службе.

Одбор је, једногласно, у складу са предлогом заменика председника Одбора усвојио следећи:

Д н е в н и р е д

1. Разматрање Информације о раду Министарства грађевинарства, саобраћаја и инфраструктуре за период април-јун 2017. године (број 02-2194/17 од 9. августа 2017. године) .

Заменик председника Одбора Стефана Миладиновић је изразила захвалност директору ,,Коридора Србије“, Зорану Бабићу, на позиву и на пруженим информацијама „из прве руке“ приликом обиласка дела Коридора 10 деонице кроз Грделичку клисуру. Такође, је нагласила да је ова седница ван седишта подржана пројектом „Јачање надзорне улоге и јавности у раду Народне

скупштине, друга фаза“, који спроводе Програм Уједињених нација за развој (УНДП) и Народна скупштина Републике Србије, а финансира Швајцарска агенција за развој и сарадњу (СДЦ).

Пре преласка на разматрање утврђеног дневног реда Одбор је једногласно, усвојио Записник 18. седнице Одбора одржане 29. септембра 2017. године, Записник 19. седнице Одбора одржане 6. октобра 2017. године и Записник 20. седнице Одбора одржане 12. октобра 2017. године.

Прва тачка дневног реда - **Разматрање Информације о раду Министарства грађевинарства, саобраћаја и инфраструктуре за период април-јун 2017. године**

У уводном излагању Ђорђе Милић, помоћник министра, је истакао да је ово уобичајени квартални извештај који Министарство подноси највишем законодавном телу, прилагођен функционалној организацији Министарства, свеобухватан и дат у 15 поглавља. Указао је да поред појединачних извештаја сектора садржи и извештај о раду унутрашњих јединица, извештај интерне ревизије, као и активности потпредседнице Владе. Наглашено је да сваки секторски извештај полази од нормативног дела, да извештај има табеларне и графичке приказе, да Министарство своје послове обавља у складу са законом о Министарствима, и да је дуг и сложен процес од почетне идеје и израде неког планског документа, стручне и јавне расправе, усвајања плана и на крају израде техничке документације и прибављања одређених дозвола. Међутим, и поред тога Србија је напредовала на ранг листи Светске банке међу 40 првих земаља. Циљ је да Србија буде међу првих 20, а можда и међу првих 10 земаља. У Републици Србији активно је преко 13.000 градилишта, број је дуплиран у односу на почетак године. Што се тиче структуре запослених, у Министарству је тренутно запослено укупно 288 лица, на одређено и неодређено време укључујући и постављена лица, а што се тиче стручне спреме највећи број запослених 250 је са високом стручном спремом, док је 30 лица са средњом стручном спремом, и да се води рачуна о кадровској структури.

Саша Стојановић, помоћник министра, је у уводном излагању указао да је крај радова на јужном и источном краку Коридора 10 првобитно планиран до краја 2017. године. Имовинско-правни односи су завршени, решени су сви археолошки проблеми, проблеми експропријације, социјалне заштите, расељавање становништва, а испоштовани су и високи еколошки захтеви од стране инокредитора. Међутим, у току радова су се појавили проблеми углавном геолошке природе, као и финансијска неликвидност појединих подизвођачких компанија. У међувремену Министарство је започело уговарање нових пројеката као што су Нови Сад-Рума, Појате-Прељина, Пожега-Бољаре и Ниш-Приштина. Кад је реч о законодавној активности у току је израда новог Закона о путевима, одржана је и јавна расправа, а ради се на доношењу измена Закона о железници и изменама Закона о планирању и изградњи. Нови Закон о путевима је један модеран закон, намера је да обухвати све категорије путева и да промени лошу устаљену праксу када је реч о одржавању путне мреже без адекватно решених имовинско-правних односа, такође, уводи могућност одржавања путева путем концесија, јер на неки начин постоји монопол у одржавању путне мреже. Министарство је по први пут након 25 година расписало тендер за одржавање, јер су се до сада уговори само анексирали на основу уговора, који су закључени 90-их година. На крају излагања помоћник министра је нагласио да се Министарство припрема кроз пројекат реформе путева са Светском банком да све буде мерљиво и да се плати оно што се заиста урадило.

У наставку седнице народни посланици су истакли да је деоница Коридора 10 кроз Грделичку клисуру у дужини од 26,3 км најдуже покретно градилиште у Србији, на коме 1.200 радника свакодневно ради. Истовремено су изразили велико задовољство што су имали прилику да на терену лично виде како радови напредују и да добију одговоре на додатна питања од непосредних извођача радова.

Представницима Министарства је постављено питање у вези са доношењем новог Закона о путевима, наиме откако је усвојена Уредба о категоризацији путева из 2015. године на терену постоје проблеми када су у питању кратке деонице на пример од 500м некада регионалног сада државног пута, а у вези са правима и обавезама. Затим, је изражено мишљење да је потребна подршка Министарства у вези са категоризацијом општинских државних категорисаних путева на ограниченој територији, с обзиром да постоје споразуми са извођачима радова. Указано је и да Министарство у року доставља тромесечне информације о раду, као и да је потребно инсистирати на одговорности за лоше пројекте. Такође, постављено је питање у вези са Координационим телом за подршку праћења реализације клиничких центара, конкретно који је темпо инвестирања изградње клиничких центара у Нишу и Крагујевцу за која су средства неспорно издвојена.

На крају дискусије изражено је мишљење да би било добро да медији праве што више репортажа у вези изградњом Коридора у централним информативним емисијама .

У одговору на питања представници Министарства су истакли да је законом прецизирано и дефинисано да су предузећа на локалу одговорна за путну мрежу на њиховој територији, међутим, проблем је у финансирању. Једно од главних питања везаних управо за однос око надлежности јесте питање оснивања јавних предузећа, пошто постоји тендеција укидања јавних предузећа, јер су она индиректни корисници буџетских средстава.

Наглашено је да се већ дуго воде разговори са потенцијалним инвеститорима, да постоји проблем са пројектно-техничком документацијом, да постоје проблеми око хидрологије, око променљивог тока Мораве, око тога да је потребно да се постојећи идејни пројекти поново одраде, јер не одговарају ситуацији и подлогама на којима су рађени. Што се тиче самог краја завршетка радова на овој деоници Коридора, постоји део који је већ у саобраћају, остао је најтежи део.

Наглашено је да су четири клиничка центра чија је реконструкција у току, пројекти који су започети у претходном периоду и да се интезивно ради на њиховом завршетку. Координационо тело које је Влада формирала, а на чијем челу је потпредседница Владе, узело је у свој делокруг прво седам клиничко-болничких центара: у Земуну, Универзитетску дечију клинику у Тиршовој, Институт за кариоваскуларне болести на Дедињу, КБЦ ,,Драгиша Мишовић“, Вишеградску, Неурохируршку клинику у оквиру Клиничког центра, а делокруг рада се проширио на болницу ,,Свети Сава“ и ГАК ,,Народни фронт“, Ортопедску клинику на Бањица и Институт за онкологију и радиологију КЦС. Има одређених организационих потешкоћа у овој претходној фази у вези са прибављањем локацијских услова у првој фази, с обзиром да је то надлежност града Београда. Министарство може да каже да реконструкција иде очекиваном динамиком, одговорни пројектант је Саобраћајни институт ЦИП и да постоји интезивна сарадња са Канцеларијом за јавна улагања преко које иду улагања. На крају излагања указано је да се поред ове реконструкције размишља и о изградњи нове Универзитетско дечије клинике ,,Тиршова 2“, да су извршене одређене активности на проналажењу локације, а све у циљу да систем здравствене заштите профукционише ефикасније и боље у Републици Србији.

Сагласно члану 229. Пословника Народне скупштине, Одбор је размотрио Информацију о раду Министарства грађевинарства, саобраћаја и инфраструктуре за период април - јун 2017. године и одлучио, једногласно, да је прихвати.

\*

\* \*

На седници Одбора вођен је тонски запис.

Седница је закључена у 17.30 часова.

СЕКРЕТАР ОДБОРА ЗАМЕНИК ПРЕДСЕДНИКА ОДБОРА

Биљана Илић Стефана Миладиновић